Höfundur : Gunnar Gunnarsson • Skrifað : 02. desember 2019 . Mjófirðingar sjá fram á aukið öryggi , bætt atvinnuskilyrði og fleiri afþreyingu eftir að ljósleiðari var lagður til staðarins . Íbúar fjölmenntu í kaffisamsæti sem haldið var í tilefni áfangans á föstudag . „ Þetta breytir mjög miklu , einkum upp á öryggið . Nú höfum við öruggan venjulegan heimasíma og getum hringt örugglega milli bæja ef við þurfum , “ segir Erna Ólöf Óladóttir , íbúi á Mjóafirði . Mjófirðingar hafa til þessa búið við slitrótt síma - og fjarskiptasamband , einkum yfir vetrartímann . Við bæinn Brekku stendur fjarskiptamastur sem varpar bylgjum í annað mastur uppi á Mjóafjarðarheiði . Það er í þó nokkurri hæð og stundum hefur svo brugðið við að á það hefur lagst svo mikil ísing að það hefur ekki getað varpað frá sér bylgjum . Þá hefur allt símasamband dottið út á Mjóafirði . „ Sem betur fer hafa ekki orðið nein stórslys . Ef þess hefur þurft þá hefur einhver farið niður í bát og kallað í Nesradíó til að láta vita að við séum alveg sambandslaus , “ segir Erna . Hún segir ljósleiðaratenginguna efla atvinnustarfsemi á Mjóafirði . „ Þótt fyrirtækin okkar séu lítil þá eru flestar bókhaldslausnirnar unnar í skýjaumhverfi . Stundum hefur maður talið sig vera búinn að vinna töluvert en svo er ekkert inni á skýinu . Það tekur tíma að endurgera það sem maður þóttist vera búinn að gera . “ Öflugra tölvusamband nýtist einnig til að halda sambandi við vini og ættingja . „ Við sem búum hér eigum öll börn sem eru farin að heiman og sum foreldra sem eru orðnir fullorðnir . Þessi tenging hefur því heilmikla þýðingu fyrir okkur . “ Framboð sjónvarps - og afþreyingarefnis eykst einnig á Mjóafirði með ljósleiðaranum . „ Útsendingar RÚV hafa náðst vel á flestum bæjum , nokkrir hafa svo einnig náð Stöð 2 . Nú erum við komin með tvær fjarstýringar , VOD , tímaflakk og bíórásir . Þetta verður nýr veruleiki fyrir okkur að geta vafrað svona upp . “ Mjóifjörður er meðal einangraðri staða landsins . Landleiðin þangað er ófær stóran hluta vetrarins . Að þessu lokaðist leiðin um miðjan október en var opnuð á ný í byrjun síðustu viku , eins og stundum er gert þegar snjólétt er og gott veður . Annars hefur vegurinn verið opnaður fyrri hluta maí . Siglt er milli Norðfjarðar og Mjóafjarðar tvisvar í viku frá október fram í maí . RARIK hefur að mestu séð um að leggja ljósleiðarann en tækifærið var einnig nýtt til að leggja nýjan rafstreng til fjarðarins . Þeirri framkvæmd verður lokið í sumar og munu Mjófirðingar þá hafa aðgang að þriggja fasa rafmagni . „ Við erum þakklát fyrir það sem nú hefur verið gert . Nú er ljósið komið og svo kemur jólaljósið á eftir , “ sagði Sigfús Vilhjálmsson , bóndi á Brekku á föstudaginn .